  Анжелика Тихонова корреспондент 6-тӥ гудырикошконэ Пичи Пурга ёросысь Курчум гуртын рос-прос тупатъям клубез сӥё-дано усьтӥзы. Ужрадэ ивортодэтъя «Удмуртия» агентстволэн корреспондентэз но вуылӥз. Куке мон татчы нырысьсэ вуылӥ <…> кык малпан вал – тупатъяны та Лулчеберетъя юртэз яке сэрттыны. Валасько, тупатъян сярысь, пуктыны трослы секытгес шуыса. Али тае адӟыса, оскисько, туж шонер пумкылъян кутэмын вал шуыса Владимир Соловьёв, Удмуртиысь лулчеберетъя министр, партилэн «Культура малой родины» федерал ӵектосэзлэн элькунъя координаторезВыльдэм гурт клубез усьтонлы концерт радъязы, ужрадэ дано куноосты ӧтизы. Курчум-Норьяын гурт клубез усьтон 9 фото   Пичи Пургаын вордскем Богдан Анфиногенов «Пичи Пурга» тодмо кырӟанзэ быдэстӥз, улосчиоссы но Удмуртиысь дано артистъёс Екатерина Яковлева но Александр Баймурзин серемес сценка пуктӥзы. Курчумысь калыкен ӵош шумпотӥз Россиысь МЧС-лэн элькунъя валтӥсь управлениеныз кивалтӥсь, та гуртын вордӥськем Пётр Фомин. Тау калыклы, кудӥз та ужпумлэсь ӧз палэнскы. <…> Тау тылпу кысонъя ёзэсын ужасьёслы, соос но мынам гуртэ сярысь сюлмасько. Соос азьланяз но тылпулэсь утиськон амалъёсты умоятозы на Пётр Фомин, Россиысь МЧС-лэн Удмуртия Элькунъя валтӥсь управлениезлэн кивалтӥсез Выльдэм гурт клубын выль мер огазеяськон кылдытозы – егит семьяослэсь клубзэс Ми шумпотӥськом, егит семьяослэн клубзы усьтӥськиз шуыса. Отын ми ӵошен но шулдыр дырмес ортчытом Лариса Михайлова, егит семьяослэн клубзылэн ёзчиезЛариса Михайлова пусйиз, туала технологиос вӧлмем вакытэ адямиослы синмысь синме вераськонъёс уг тырмо шуыса. Та клуб егит семьяосты огазеялоз. Нош отын эшшо но шулдыргес мед луоз шуыса, антикафе радъяны малпало. Гуртын трос егитъёс уло. Та милям егитъёсын ужанъя модельной площадкамы луоз, ми татын егитъёслы ӵектосъёсты азинтом Надежда Степанова, Пичи Пурга ёрос администрациысь лулчеберетъя но туризмъя управленилэн кивалтӥсез Курчумысь гурт клубез партилэн «Культура малой Родины» федерал ӵектосэз улсын тупатъязы Тодэ вайытом, та кыкетӥез юрт, кудзэ 2019-тӥ арын партилэн ӵектосэз улсын усьтӥзы. 31-тӥ пӧсьтолэзе Дэбес ёросысь Бадӟым Ӟӧтым гуртысь выльдэм Лулчеберетъя юртын корка пыро пусйизы. Курчум гуртысь клубез 30-тӥ инвожое тупатъяны кутскизы. Отысь укнооссэ воштӥзы, борддоръёссэ шунытгес каризы, сценазэ но учкисьёслы залысь вӧлдэтсэ выльдӥзы. Ужъёсты быдэстыны 655 сюрс манет быдтӥзы, со пӧлысь 531 сюрс манетэз – федерал коньдэтысь Кызьы вераз ивортодэтъя «Удмуртия» агентстволэн корреспондентэзлы Курчумысь лыдӟетъюртлэн кивалтӥсез Маргарита Михайлова, клубез шунтон ласянь шугъяськонъёс сэрен 2018-тӥ арын юртэз аламаен лыдъязы. Мон тупатъян ужъёсты кема возьмай, мынам пиналъёсы, нунокъёсы будо. Оскисько, клубмы кема улоз но ужалоз. Ми ваньмы ик татын лулпушенымы но, мугорынымы но шутэтском Маргарита Михайлова, Курчумысь лыдӟетъюртлэн кивалтӥсезУдмуртиысь лулчеберетъя министр но партилэн «Культура малой Родины» федерал ӵектосэзлэн элькунъя координаторез Владимир Соловьёв тупатъян ужъёс борды рос-прос кутскизы но коньдонэз валаса уже кутӥзы шуыса пусйиз. Озьы, Удмурт филармониысь уже кутэмысь дугдэм пуконъёс табере гурт клублэн учкисьёслы залаз сыло Ми валаськом, нырысетӥ вамыш лэсьтӥм бере, сое йылаз-пумаз вуттоно. <…> Ми учком, кытчы азьланяз коньдон висъяно Владимир Соловьёв, Удмуртиысь лулчеберетъя министр, партилэн «Культура малой родины» федерал ӵектосэзлэн элькунъя координаторезОзьы ик Владимир Соловьёв Курчумын трос гинэ егит семьяос уло шуыса пусйиз. Соин ик кунмы азьланяз но сыӵе гуртъёслы партилэн но йӧскалык ӵектосъёс пыр юрттӥськоз. Солэн верамезъя, троссэ тупатъяськись лулчеберетъя юртъёсты туэ коньывуон пумозь йылаз-пумаз вуттозы Тегъёс: Лулчеберет ПичиПурга ПётрФомин Лулчеберетъяминистерство ВладимирСоловьёв лэсьтськон  